Nog aanklagte kom dalk ná parlement brandZandile Christmas Mafe Dinsdag in die hof. (Foto: RODGER BOSCH / AFP) Die saak teen die man wat Sondag in hegtenis geneem is vir sy beweerde betrokkenheid by die verwoestende brand wat by die parlementsgebou in Kaapstad ontstaan het, is met ’n week uitgestel. Zandile Christmas Mafe (49) het Dinsdagoggend vir die eerste keer in die landdroshof in Kaapstad verskyn nadat hy Sondag by die brandende gebou, glo in die besit van vermoedelike gesteelde eiendom, in hegtenis geneem is. Mafe staan tans tereg op een aanklag van huisbraak met die doel om te steel, twee aanklagte van brandstigting, die besit van ŉ ploftoestel en die vernietiging van noodsaaklike infrastruktuur. Hy ontken skuld en alle betrokkenheid by die voorval. Zandile Christmas Mafe Dinsdag in die hof. (Foto: RODGER BOSCH / AFP) Luvuyo Godla, Mafe se regsverteenwoordiger, het buite die hof aan verslaggewers gesê deur ŉ persoon ná inhegtenisneming naby ’n misdaadtoneel te plaas, beteken nie noodwendig die persoon het die misdaad gepleeg nie. Eric Ntabazalila, woordvoerder van die Nasionale Vervolgingsgesag (NVG) in die Wes-Kaap, sê nog aanklagte sal waarskynlik teen Mafe gevoeg word soos die ondersoek na die brand voortduur. Mafe verskyn weer op 11 Januarie in die hof. Die staat het versoek dat die saak vir sewe dae uitgestel word sodat inligting wat benodig word vir die borgtogaansoek nagegaan en bevestig kan word. Die staat sal borgtog teenstaan. Die staat benodig ook tyd om die skedule van die oortreding waarvolgens die beskuldigde aangekla sal word te bepaal. Die staat is van voorneme om Mafe van ’n skedule 5-misdryf aan te kla terwyl die verdediging volhou dat dit as ’n skedule 1-misdryf geklassifiseer moet word. “Die uitstel sal ook die ondersoekbeampte die geleentheid bied om die misdaadtoneel te besoek om die omvang van die skade te bepaal”, sê Ntabazalila.